CELEX: 32022D0366
Language: lv
Date: 2022-03-03 00:00:00
Title: Padomes Lēmums (ES) 2022/366 (2022. gada 3. marts) par to, lai daļēji apturētu Nolīguma starp Eiropas Savienību un Vanuatu Republiku par īstermiņa uzturēšanās vīzu režīma atcelšanu piemērošanu

4.3.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 69/105
               
            
         PADOMES LĒMUMS (ES) 2022/366
         (2022. gada 3. marts)
         par to, lai daļēji apturētu Nolīguma starp Eiropas Savienību un Vanuatu Republiku par īstermiņa uzturēšanās vīzu režīma atcelšanu piemērošanu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 77. panta 2. punkta a) apakšpunktu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Nolīgums starp Eiropas Savienību un Vanuatu Republiku par īstermiņa uzturēšanās vīzu režīma atcelšanu (1) (“nolīgums”) tika parakstīts 2015. gada 28. maijā un tika noslēgts 2016. gada 12. februārī ar Padomes Lēmumu (ES) 2016/272 (2). Nolīgums veicina ceļošanu uz Savienību Vanuatu pilsoņiem un ceļošanu uz Vanuatu Savienības pilsoņiem.
                  
               
                     (2)
                  
                  
                     Nolīguma pamatā ir līgumslēdzēju pušu kopīgā vēlme mudināt veidot tiešus personiskus kontaktus, veicināt tūrismu un stimulēt uzņēmējdarbību starp Savienību un Vanuatu.
                  
               
                     (3)
                  
                  
                     Saskaņā ar nolīguma 8. panta 4. punktu katra līgumslēdzēja puse var pilnībā vai daļēji apturēt nolīguma piemērošanu, jo īpaši sabiedriskās kārtības un valsts drošības aizsardzības apsvērumu dēļ. Lēmums par apturēšanu jāpaziņo otrai līgumslēdzējai pusei ne vēlāk kā 2 mēnešus pirms šā lēmuma plānotās stāšanās spēkā. Ja apturēšanas iemesli vairs nepastāv, līgumslēdzējas pusei, kas apturējusi nolīguma piemērošanu, ir nekavējoties jāinformē otra līgumslēdzēja puse un jāatceļ apturēšana.
                  
               
                     (4)
                  
                  
                     Vanuatu īsteno ieguldītājiem paredzētas pilsonības shēmas, saskaņā ar kurām tā ir piešķīrusi Vanuatu pilsonību citu valstu valstspiederīgajiem, kuri iepriekš nav bijuši saistīti ar Vanuatu, un pieņēmusi pozitīvu lēmumu par lielāko daļu pieteikumu. Pamatojoties uz Vanuatu Pasu biroja 2021. gada 14. jūnijā sniegto informāciju, līdz 2021. gada martam Vanuatu, īstenojot šādas shēmas, bija izsniegusi vairāk nekā 10 500 pasu, turklāt noraidīto pieteikumu īpatsvars bijis ārkārtīgi mazs. Tas rada šaubas par Vanuatu iestāžu veiktās drošības pārbaudes un uzticamības pārbaudes uzticamību.
                  
               
                     (5)
                  
                  
                     2017. gada oktobrī, 2019. gada novembrī, 2020. gada jūnijā un 2021. gada martā notikušajā saziņā Komisija pauda nopietnas bažas un brīdināja Vanuatu valdību par iespēju atjaunot vīzas prasību. Vanuatu sniegtie paskaidrojumi nebija pietiekami, lai kliedētu šīs bažas.
                  
               
                     (6)
                  
                  
                     Pilsonības piešķiršana Interpola datubāzēs iekļautiem pieteikumu iesniedzējiem ir pretrunā Vanuatu iestāžu iepriekš sniegtajiem apliecinājumiem par drošības pārbaudi un vairo bažas par minēto shēmu ietvaros veikto drošības pārbaudes procedūru uzticamību.
                  
               
                     (7)
                  
                  
                     Starp sekmīgajiem pieteikuma iesniedzējiem, kuri pieteicās Vanuatu pilsonībai, ir vairāku tādu valstu pilsoņi, kuru pilsoņiem Savienības ārējo robežu šķērsošanas nolūkā ir nepieciešama vīza. Turklāt Komisija ir paudusi bažas par to, ka nav fiziskas klātbūtnes vai uzturēšanās prasības, ka saskaņā ar shēmām iesniegtie pieteikumi tiek izskatīti īsā laikā un ka nenotiek sistemātiska informācijas apmaiņa ar pieteikuma iesniedzēju izcelsmes valsti vai valsti, kurā ir pieteikuma iesniedzēja pēdējā galvenā dzīvesvieta. Komisija secināja, ka pārbaude, kuru piemēro pieteikumiem, kas iesniegti saskaņā ar Vanuatu ieviestajām ieguldītājiem paredzētajām pilsonības shēmām, negarantē augstu drošības līmeni.
                  
               
                     (8)
                  
                  
                     Nolīguma piemērošanas apturēšana būtu jāattiecina tikai uz parastajām pasēm, kas izsniegtas kopš 2015. gada 25. maija, kad sāka ievērojami pieaugt sekmīgo pieteikumu iesniedzēju skaits Vanuatu ieviesto ieguldītājiem paredzēto pilsonības shēmu ietvaros.
                  
               
                     (9)
                  
                  
                     Tāpēc nolīguma piemērošana būtu jāaptur attiecībā uz visiem tiem Vanuatu pilsoņiem, kuriem ir Vanuatu parastā pase, kas izsniegta kopš 2015. gada 25. maija.
                  
               
                     (10)
                  
                  
                     Šis lēmums ir to Šengenas acquis noteikumu pilnveidošana, kuru īstenošanā Īrija nepiedalās saskaņā ar Padomes Lēmumu 2002/192/EK (3); tādēļ Īrija nepiedalās šā lēmuma pieņemšanā un Īrijai šis lēmums nav saistošs un nav jāpiemēro,
                  
               IR PIEŅĒMUSI ŠO LĒMUMU.
         
            1. pants
            Ar šo ar 2022. gada 4. maiju tiek apturēta Nolīguma starp Eiropas Savienību un Vanuatu Republiku par īstermiņa uzturēšanās vīzu režīma atcelšanu piemērošana attiecībā uz Vanuatu pilsoņiem, kuriem ir Vanuatu parastā pase, kas izsniegta kopš 2015. gada 25. maija.
         
         
            2. pants
            Padomes priekšsēdētājs Savienības vārdā sniedz nolīguma 8. panta 4. punktā paredzēto paziņojumu.
         
         
            3. pants
            Šis lēmums stājas spēkā tā pieņemšanas dienā.
         
         
            Briselē, 2022. gada 3. martā
            
               
                  Padomes vārdā –
               
               
                  priekšsēdētājs
               
               G. DARMANIN
            
         
         
            (1)  OV L 173, 3.7.2015., 48. lpp.
         
         
            (2)  Padomes Lēmums (ES) 2016/272 (2016. gada 12. februāris) par to, lai Eiropas Savienības vārdā noslēgtu Nolīgumu starp Eiropas Savienību un Vanuatu Republiku par īstermiņa uzturēšanās vīzu režīma atcelšanu (OV L 52, 27.2.2016., 11. lpp.).
         
            (3)  Padomes Lēmums 2002/192/EK (2002. gada 28. februāris) par Īrijas lūgumu piedalīties dažu Šengenas acquis noteikumu īstenošanā (OV L 64, 7.3.2002., 20. lpp.).